Hans Haug

Dr **Hans Haug** (* 27. Juli 1900 z Basel, † 15. Septembr 1967 z Lausanne) ischt a Schweizer Kombonischt, Dirigent, Pianischt ond Hochschuellehrer gwäa.

## Aus seim Leaba
Dr Hans Haug ischt am 27. Juli 1900 z Basel uff d Welt komma. Nôch-em Abi hôt’r am Konservadoriom vo seira Hoimetstadt Klaviir ond Cello studiirt. Neabaher hôt’r noh an a baar Kurs teilgnomma, wo dr Ferruccio Busoni en Zirich gäa hôt. Dô drnôch hôt’r ab 1920 beim Walter Courvoisier an dr Minchner *Akademie der Tonkunst* (seit 1998 hoißt dui *Hochschule für Musik und Theater München*) Kombosizioo studiirt ond s Dirigiira glernt. Wia dr Haug dô drmit ferdich gwäa ischt, hôt’r bei vrschiidne Schweizer Rondfonksender a Ôôstellong als Dirigent gfonda ond emmr en seira Freizeit fleißich komboniirt. Vo 1947 bis 1960 schliaßlich hôt’r beim Konservadoriom z Lausanne a Professur fir Harmoniilehr ond Kontrapunkt ghet. En sellra Stadt hôt’r au seine ledschde Lebensjôhr vorbrôcht ond deet am 15. Septembr em Aldr vo 67 Jôhr seine Auga fir emmr gschlossa.

## Stil
Em Haug seine Kombosiziona send fascht emmr tonal ond melodiees, hin ond wiidr mit a baar jazzige Ôkleng. Drom send-se au vo soddiche Leit leicht zo heera, wo sonscht mit dr klassischa Musik et grad bsondrs vrtraut send.

## A Auswahl vo seine Kombosiziona
### Werk firs Theater
*1930: *Don Juan in der Fremde*, a Komischa Opr en zwoi Uffziig nôch-ma Libreddo vom Dominik Müller
*1933: *Madrisa*, a Volksopr en drei Uffziig nôch-ma Libreddo vom Johannes Jegerlehner
*1937: *Tartuffe*, a Komischa Opr en zwoi Uffziig nôch dr gleichnamiga Komeede vom Molière
*1938: *E liederligs Kleeblatt*, a dreiaktiga Operedde emma schweizerischa Dialekt nôch-ma Libreddo vom Emil Beurmann
*1939: *Gilberte de Courgenay*, a Operedde nôch-ma Libreddo vom R. B. Mäglin
*1940: *S Annely us der Linde*, a Operedde emma schweizerischa Dialekt nôch-ma Libreddo vom Albert Rösler ond-em Kombonischda
*1942: *Barbara*, a Operedde nôch-ma Libreddo vom Gustav Hartung ond em Kurd E. Heine nôch-ra Vorlag vo dr George Sand
*1944: *Leute von der Straße*, a Operedde nôch-ma Libreddo vom Emio Hegetschwiler
*1945: *Ma Mère Michel*, a Radio-Operedde uff Franzeesisch nôch-ma Libreddo vom William Aguet
*1946: *Der unsterbliche Kranke*, a Komischa Opr en drei Uffziig nôch-ma Libreddo vom Bernhard Diebold, wo uff-em Molière sei Luschtschbiil *Der eingebildete Kranke* zruckgôht
*1947: D Musik zom Ballett *[[L'Indifférent oder Der Bilderraub]]* nôch-ma Libreddo vom Otto Maag ond dr Choreografii vom Heinz Rosen
*1954: *Le miroir d’Agrippine*, a Opr en drei Uffziig nôch-ma Libreddo vom Friedolin Tschudi
*1955: *Orphée*, a Ballett-Opr uff Franzeesisch nôch-ma Libreddo vom Daniel Anet, wo uff Vorlaga vom Ovid ond Poliziano zruckgôht
*1959: *Die Narren*, a Radio-Opr nôch-ra Tekscht-Vorlag vom Carlo Goldoni
*1966: *Le souper de Venise*, a oi-aktiga Radio-Opr nôch-ma Libreddo vom Pierre Sabatier
*1967: *Hölle auf Erden*, a Operedde en drei Uffziig nôch-ma Libreddo vom Georg Kreisler. Neaba seira oigena Musik hôt dr Haug au noh Musik vom Jacques Offenbach vrwendet.

### Filmmusika
*1940: *Dilemma* (zeitweilig hôt der Film au *Ledige Mütter* ond *Ist Dr. Ferrat schuldig?* ghoißa)
*1943: *Menschen die vorüberziehen*
*1944: *Une femme disparait*
*1947: *Matura-Reise*
*1960: *[[Wilhelm Tell (Burgen in Flammen)]]*, d Vrfilmong vom gleichnamiga Schauschbiil vom Friedrich Schiller
*1963: *[[Niklaus von Flüe|Nikolaus von Flüe]] – Pacem in Terris*

### Reina Instrumentalmusik
*1951: *Concertino für [[Gitarre]] und Kammerorchester*
*1957: *Fantasia pour guitare et piano*
*1961: *Prélude, Tiento et Toccata für Gitarre solo*
*1963: *Capriccio pour [[Querflöte|flûte]] et guitare*
*1966: *Concerto pour flûte, guitare et orchestre*

## Quella
*Friedrich Herzfeld: *Das Lexikon der Musik*, Verlag Ullstein GmbH, Frankfurt am Main – Berlin – Wien (1976)
*Lueg d Weblink

## Oinzlne Nôchweis


## Weblink
* 
*A Wirdigong vom Hans Haug (ond andre), vrfasst vom Han Jonkers